لاس اېنجلېس نه نېږدې په ۶۵ کېلومیټرۍ کې پرتې سیمې کلاباسس کې چارواکو د جنورۍ پر ۲۶مه وویل، براینټ سره یو ځای په دغه حادثه کې اته نور کسان هم وژل شوي دي۔

په وژلیو کې د نوموړي ۱۳ کلنه لور ګیانا هم شامله ده۔

د کلاباسس ښار چارواکي وايي، د کوبي براینټ هېلېکاپټر سېلکروسکي اېس ۷۶ ډوله وه چې د الوت پر مهال یې اور واخېست او لاندې پرېوته خو پر ځمکه یې چا ته تاوان نه دی اړولی۔

۴۱ کلن براینټ چې پېنځه ځلې د نیشنل باسکټ بال اسوسي اېشن اتل پاتې شوی وو، دوه وارې یې په اولمپېک لوبو کې هم د سرو زرو تمغې ګټلې وې۔

براینټ د خپل عصر د باسکټ بال تر ټولو عظیم لوبغاړی ګڼل کېده۔ نوموړي مېرمن او څلور بچي درلودل۔

کوبي براینټ د خپل ۴۱ کلن ژوند ۲۰ کاله د باسکټ بال لوبې ته وقف کړي ول۔

د هغه پر مړینه په امریکا کې حکومتي چارواکو، شخصیتونو او د لوبو مینه والو خواشيني ښکاره کړې ده